## Rješenje Agencije za zaštitu tržišnog natjecanja klasa: UP/I 030-02/2002-01/155 od 11. prosinca 2002.

### NN 9/2003 (17.1.2003.), Rješenje Agencije za zaštitu tržišnog natjecanja klasa: UP/I 030-02/2002-01/155 od 11. prosinca 2002.

# AGENCIJA ZA ZAŠTITU TRŽIŠNOG NATJECANJA

115

Na temelju
članka 23., članka 24., članka 27. stavka 1. i član­ka 29. stavka 1. Zakona o
zaštiti tržišnog natjecanja (»Narodne novine«, broj 48/95, 52/97 i 89/98), u
upravnoj stvari ocjene koncentracije poduzetnika, po prijavi Luke Rajića iz
Zagreba, Baka­čeva ulica 3, zastupanog po punomoćniku Raiffeisen vrijednosnice
d.o.o., sa sjedištem u Zagrebu, Petrinjska ulica 59, koja se odnosi na
poduzetnika LURA d.d., sa sjedištem u Zagrebu, Ulica grada Vukovara 271,
ravnatelj Agencije za zaštitu tržišnog natjecanja donosi sljedeće

## RJEŠENJE

I.
Odbija se zahtjev za ocjenu dopuštenosti koncentracije poduzetnika LURA d.d.,
sa sjedištem u Zagrebu, kao na zakonu neosnovan.

II.
Podnositelj prijave, poduzetnik LURA d.d., obveznik je uplate upravne pristojbe
u iznosu od 5.000,00 kuna.

III.
Ovo rješenje bit će objavljeno u »Narodnim novinama«.

```
Obrazloženje
```

1. Luka
Rajić iz Zagreba, Bakačeva ulica 3, kojeg zastupa Raiffeisen vrijednosnice
d.o.o., sa sjedištem u Zagrebu (dalje: punomoćnik), dostavio je, 6. prosinca
2002., Agenciji za zaštitu tržišnog natjecanja (dalje: Agencija) podnesak kojim
prijavljuje namjeru daljnjeg stjecanja udjela u temeljnom kapitalu poduzetnika
LURA d.d., sa sjedištem u Zagrebu, Ulica grada Vukovara 271.

U podnesku, od 6. prosinca 2002., punomoćnik navodi da
prijavu namjere koncentracije poduzetnika podnosi radi ispunjavanja obveze iz članka
12. stavak 2. točka 8. Zakona o preuzimanju dioničkih društava (»Narodne
novine«, broj 84/2002; dalje ZPDD).

Pritom punomoćnik, pozivajući se na odredbe članka
21. Zakona o zaštiti tržišnog natjecanja (dalje: ZZTN), u svom podnesku navodi
da (citat): »... ovime prijavljuje namjeru povećanja već postojećeg prava odlučivanja
u dioničkom društvu LURA d.d.« (citat završen). Ta bi koncentracija trebala
nastati na temelju javnih ponuda Luke Rajića za otkup svih dionica poduzetnika
LURA d.d.

2. Agencija je, uzimajući u obzir sve konkretne
okolnosti, u ovom slučaju provela skraćeni postupak, sukladno članku 141.
stavak 1. Zakona o općem upravnom postupku (»Narodne novine«, broj 53/91 i
103/96; dalje: ZUP).

Agencija je u provedenom postupku utvrdila da se
podnesak punomoćnika, od 6. prosinca 2002. (dalje: Podnesak), ne može smatrati
prijavom namjere provedbe koncentracije poduzetnika u smislu odredaba članka 7.
Pravilnika o načinu vođenja upisnika o koncentracijama (»Narodne novine«, broj
30/97; dalje: Pravilnik). Ovo iz razloga što punomoćnik Agenciji nije dostavio
većinu Pravilnikom propisanih podataka.

Međutim,
Agencija nije od punomoćnika tražila da dopuni Podnesak, odnosno da podnese
prijavu namjere provedbe koncentracije u smislu propisa o tržišnom natjecanju.
Ovo iz razloga što je Agencija utvrdila da u konkretnom slučaju uopće nije riječ
o koncentraciji poduzetnika u smislu članka 21. stavak 1. ZZTN, već je riječ o
ponudi Luke Rajića za otkup svih dionica poduzetnika LURA d.d., sukladno
odredbama ZPDD.

Naime,
prema članku 21. stavak 1. ZZTN koncentracija poduzetnika nastaje priključivanjem,
povezivanjem, pripajanjem ili spajanjem poduzetnika te stjecanjem većinskog
udjela ili većin­skog prava odlučivanja, sukladno odredbama Zakona o trgovač­kim
društvima i drugim propisima.

U
konkretnom je slučaju, međutim, Agencija već donijela rješenje o ocjeni dopuštenosti
koncentracije poduzetnika kojom je Luka Rajić stekao većinski udjel i većinsko
pravo odlučivanja u poduzetniku LURA d.d. Riječ je o rješenju Agencije, klasa
UP/I-030-02/98-01/187, od 27. ožujka 2000. (»Narodne novine«, broj, 2/2001.).

Navedenim
je rješenjem Agencija ocijenila dopuštenom koncentraciju poduzetnika Dukata
d.d., sa sjedištem u Zagrebu, Sirele d.d., sa sjedištem u Bjelovaru, Mljekare
d.d., sa sjedištem u Zadru i LURA Group d.o.o., sa sjedištem u Zagrebu. Riječ
je o koncentraciji poduzetnika nastaloj spajanjem poduzetnika Dukat d.d.,
Sirela d.d., Mljekara d.d. i LURA Group d.o.o. Nakon spajanja navedni su
poduzetnici prestali postojati, te su nastavili djelovati pod novom tvrtkom
LURA prehrambena industrija d.d., sa sjedištem u Zagrebu (dalje: LURA d.d.).

Provedbom
te koncentracije poduzetnika Luka Rajić je stekao većinski udjel u temeljnom
kapitalu i većinsko pravo odlučivanja u poduzetniku LURA d.d. Taj je udjel, u
trenutku podnošenja prijave namjere provedbe te koncentracije, iznosio 83,28
posto.

Dakle,
koncentracija poduzetnika stjecanjem većinskog udjela u temeljnom kapitalu i većinskog
prava odlučivanja u poduzetniku LURA d.d. od strane Luke Rajića već je
provedena i ocijenjena od strane Agencije. Riječ je, dakle, o riješenoj
upravnoj stvari.

Stoga je za donošenje rješenja u konkretnom slučaju
bez značaja činjenica što je poduzetnik LURA d.d. nastavio s akvizicijama i
unutargrupnim transakcijama i nakon donošenja rješenja od 27. ožujka 2000. Iako
je u osnovi riječ o transakcijama provedenim radi reorganizacije koncerna,
Agencija je te transakcije ocjenjivala kao koncentracije poduzetnika. Riječ je
o koncentracijama poduzetnika nastalim pripajanjem poduzetniku LURA-i d.d.
njegovih društava-kćeri LURA-pića d.o.o. i AORA-ulaganja d.o.o. Navedena društva-kćeri
prestat će s poslovanjem i postat će divizije matičnog društva LURA d.d..
Agencija je te koncentracije ocijenila dopuštenima (rješenje Agencije, klasa
UP/I-030-02/2002-01/72, od 23. listopada 2002.).

Isto je tako u konkretnom slučaju bez utjecaja činjenica
što je Luka Rajić nastavio s povećavanjem svog udjela u temeljnom kapitalu
poduzetnika LURA d.d. Njegov je udjel u temeljnom kapitalu poduzetnika LURA
d.d., prema podacima kojima raspolaže Agencija, na dan 30 rujna 2002., iznosio
90,66 posto. Prema podacima iz Podneska, od 6. prosinca 2002., njegov je udjel
u međuvremenu porastao na 90,74 posto.

3. Predmet je, sukladno ovlastima iz članka 30.
stavak 2. točka 3. ZZTN, razmatrao i Savjet za zaštitu tržišnog natjecanja
(dalje: Savjet) na 66. sjednici, održanoj 10. prosinca 2002.

Savjet
je prihvatio razloge koje je iznijela Stručna služba Agencije. Savjet je pritom
imao na umu i činjenicu da poveća­vanje udjela Luke Rajića u temeljnom kapitalu
poduzetnika LURA d.d. neće rezultirati nikakvim promjenama tržišnog udjela
poduzetnika LURA d.d. niti na jednom od mjerodavnih tržišta na kojima taj
poduzetnik djeluje.

Stoga
je u ovoj upravnoj stvari ravnatelj Agencije, na temelju iznijetih činjenica,
riješio kako je to navedeno u točki I. izreke ovog rješenja.

4.
Poduzetnik LURA d.d., obveznik je uplate upravne pristojbe. Sukladno odredbi članka
14. tarifni broj 108. Zakona o izmjenama i dopunama Zakona o upravnim
pristojbama (»Narod­ne novine«, broj 131/97), za rješenje kojim se okončava
postupak pred Agencijom sukladno članku 36. ZZTN, plaća se upravna pristojba u
visini od 5.000,00 kuna, kako je to riješeno u točki II. izreke ovog rješenja.

Upravna
se pristojba uplaćuje u korist Državnog proračuna Republike Hrvatske, na broj
1001005-1863000160; u »Poziv na broj odobrenja« treba upisati u pretpolje model
»24«, a u polje podatak prvi: 5002-MB poduzetnika.

Pristojbeni
je obveznik pristojbu dužan uplatiti u roku od osam (8) dana od dana dostave
ovog rješenja. Dokaz o obavljenoj uplati dužan je dostaviti Agenciji bez
odgode, a najkasnije u roku od osam (8) dana od dana uplate, pozivom na broj
predmeta, klasa UP/I-030-02/2002-01/155. U protivnom će Agencija, prote­kom
navedenog roka, nadležnoj poreznoj upravi uputiti zahtjev za prisilnu naplatu
upravne pristojbe.

5. Sukladno članku 37.a stavak 1. ZZTN, rješenja donesena
prema odredbama članka 36. ZZTN, bit će objavljena u »Narodnim novinama«, te je
stoga odlučeno kao u točki III. izreke ovog rješenja.

*Uputa o pravnom lijeku*

Ovo je rješenje konačno u upravnom postupku. Protiv
rješenja nije dopuštena žalba, ali nezadovoljna stranka može pokrenuti upravni
spor pred Upravnim sudom Republike Hrvatske u roku od trideset (30) dana od
dana dostave ovog rješenja.

Klasa: UP/I 030-02/2002-01/155
Urbroj: 580-02-02-21-3
Zagreb, 11. prosinca 2002.

Ravnatelj
**mr. sc.** **Hrvoje Momčinović**, v. r.

Rješenje, NN 9/2003-115